一、蝉(虞世南)
垂錗饮清露,流响出疏桐。
居高声自远,非是藉秋风。
二、秋夜喜遇王处士(王绩)
北场芸藿罢,东皋刈黍归。相逢秋月满,更值夜萤飞。
三、入朝洛堤步月(上官仪)
脉脉广川流,驱马历长洲。
鹊飞山月曙,蝉噪野风秋。
四、于易水送人(骆宾王)
此地别燕丹,壮士发冲冠。昔时人已没,今日水犹寒。
五、山中(王勃)
长江悲已滞,万里念将归。况属高风晚,山山黄叶飞。
六、渡汉江(宋之问)
岭外音书绝,经冬复历春。近乡情更怯,不敢问来人。
七、闺怨(沈如筠)
雁尽书难寄,愁多梦不成。愿随孤月影,流照伏波营。
八、蜀道后期(张说)
客心争日月,来往预期程。秋风不相待,先至洛阳城。
九、汾上惊秋(苏頲)
北风吹白云,万里渡河汾。心绪逢摇落,秋声不可闻。
十、登鹳雀楼(王之涣)
白日依山尽,黄河入海流。欲穷千里目,更上一层楼。
十一、春晓(孟浩然)
春眠不觉晓,处处闻啼鸟。夜来 风雨声,花落知多少?
十二、宿建德江(孟浩然)
移舟泊烟渚,日暮客愁新。野旷天低树,江清月近人。
十三、终南望馀雪(祖咏)
终南阴岭秀,积雪浮云端。林表明霁色,城中增暮寒。
十四、孟城坳(王维)
新家孟城口,古木余衰柳。来者复为谁,空悲昔人有。
十五、白石滩(王维)
清浅白石滩,绿蒲向堪把。家住水东西,浣纱明月下。
十六、辛夷坞(王维)
木末芙蓉花,山中发红萼。涧户寂无人,纷纷开且落。
十七、竹里馆(王维)
独坐幽篁里,弹琴复长啸。深林人不知,明月来相照。
十八、栾家濑(王维)
飒飒秋雨中,浅浅石溜泻。跳波自相溅,白鹭惊复下。
十九、木兰柴(王维)
秋山敛余晖,飞鸟逐前侣。彩翠时分明,夕岚无处所。
二十、漆园(王维)
古人非傲吏,自阙经世务。偶寄一微官,婆娑数株树。
二一、鹿砦(王维)
空山不见人,但闻人语响。返景入深林,复照青苔上。
二二、柳浪(王维)
分行接绮树,倒影入清漪。不学御沟上,春风伤别离。
二三、鸟鸣涧(王维)
人闲桂花落,夜静春山空。月出惊山鸟,时鸣春涧中。
二四、山中送别(王维)
山中相送罢,日暮掩柴扉。春草明年绿,王孙归不归?
二五、杂诗(王维)
君自故乡来,应知故乡事。来日绮窗前,寒梅著花未?
二六、相思(王维)
红豆生南国,春来发几支。愿君多采撷,此物最相思。
二七、静夜思(李白)
床前明月光,疑是地上霜。举头望明月,低头思故乡。
二八、秋浦歌(李白)
白发三千丈,缘愁似个长。不知明镜里,何处得秋霜?
二九、陪侍郎叔游洞庭醉后三首(李白)
铲却君山好,平铺湘水流。巴陵无限酒,醉杀洞庭秋。
三十、独坐敬亭山(李白)
众鸟高飞尽,孤云独去闲。相看两不厌,只有敬亭山。
三一、忆东山(李白)
不向东山久,蔷薇几度花。白云还自散,明月落谁家?
三二、劳劳亭(李白)
天下伤心处,劳劳送客亭。春风知别苦,不遣柳条青。
三三、小长干曲(崔国辅)
月暗送湖风,相寻路不通。菱歌唱不彻,知在此塘中。
三四、江南曲(储光义)
日暮长江里,相邀归渡头。落花如有意,来去逐轻舟。
三五、逢雪宿芙蓉山主人(刘长卿)
日暮苍山远,天寒白屋贫。柴门闻犬吠,风雪夜归人。
三六、听弹琴(刘长卿)
泠泠七弦上,静听松风寒。古调虽自爱,今人多不弹。
三七、送灵澈上人(刘长卿)
苍苍竹林寺,杳杳钟声晚。荷笠带夕阳,青山独归远。
三八、绝句二首其一(杜甫)
迟日江山丽,春风花草香。泥融飞燕子,沙暖睡鸳鸯。
三九、绝句二首其二(杜甫)
江碧鸟逾白,山青花欲燃。今春看又过,何日是归年?
四十、八阵图(杜甫)
功盖三分国,名成八阵图。江流石不转,遗恨失吞吴。
四一、华子岗(裴迪)
日落松风起,还家草露晞。云光侵履迹,山翠拂人衣。
四二、题红叶(韩氏)
流水何太急,深宫尽日闲。殷勤谢红叶,好去到人间。
四三、塞下曲六首其二(卢纶)
林暗草惊风,将军夜引弓。平明寻白羽,没在石棱中。
四四、塞下曲六首其三(卢纶)
月黑雁飞高,单于夜遁逃。欲将轻骑逐,大雪满弓刀。
四五、登鹳雀楼(畅当)
迥临飞鸟上,高出世尘间。天势围平野,河流入断山。
四六、新嫁娘词(王建)
三日入厨下,洗手作羹汤。未谙姑食性,先遣小姑尝。
四七、夜雪(白居易)
已讶衾枕冷,复见窗户明。夜深知雪重,时闻折竹声。
四八、悯农二首其一(李绅)
春种一粒粟,秋收万颗籽。四海无闲田,农夫犹饿死。
四九、悯农二首其二(李绅)
锄禾日当午,汗滴禾下土。谁知盘中餐,粒粒皆辛苦。
五十、江雪(柳宗元)
千山鸟飞绝,万径人踪灭。孤舟蓑笠翁,独钓寒江雪。
五一、行宫(元稹)
寥落古行宫,宫花寂寞红。白头宫女在,闲坐说玄宗。
五二、剑客(贾岛)
十年磨一剑,霜刃未曾试。今日把示君,谁有不平事?
五三、访隐者不遇(贾岛)
松下问童子,言师采药去。只在此山中,云深不知处。
五四、马诗(李贺)
大漠沙如雪,燕山月似钩。何当金络脑,快走踏清秋。
五五、乐游原(李商隐)
向晚意不适,驱车登古原。夕阳无限好,只是近黄昏。
五六、雪(罗隐)
尽道丰年瑞,丰年事若何?长安有贫者,为瑞不宜多。
五七、春怨(金昌绪)
打起黄莺儿,莫教枝上啼。啼时惊妾梦,不得到辽西。
五八、题玉泉溪(湘驿女子)
红树醉秋色,碧溪弹夜弦。佳期不可再,风雨杳如年。
五九、幽恨诗(安邑坊女)
卜得上峡日,秋江风浪多。巴陵一夜雨,肠断木兰歌。
六十、答人(太上隐者)
偶来松树下,高枕石头眠。山中无历日,寒尽不知年。